დავით კაკაბაძის სახელობის ქუთაისის სახვითი ხელოვნების მუზეუმი

დავით კაკაბაძის სახელობის ქუთაისის სახვითი ხელოვნების მუზეუმი — სახვითი ხელოვნების გალერეა ქუთაისში, რომელიც დავით კაკაბაძის სახელს ატარებს.დავით კაკაბაძის სახელობის ქუთაისის სახვითი ხელოვნების გალერეა მუზეუმი კულტურული მემკვიდრეობის უძრავი ძეგლია.საქართველოს კულტურისა და ძეგლთა დაცვის მინისტრის 2007 წლის # 3/181 ბრძანება

სახვითი ხელოვნების მუზეუმი XIX-XX საუკუნეების ქართველი მხატვრების ნამუშევრების კოლექციებით მდიდარი უნიკალური სივრცეა. იგი 1976 წელს დაარსდა და მას შემდეგ აქტიურად ვითარდება. იურიდიულად მუზეუმი არის არასამეწარმეო (არაკომერციული) იურიდიული პირი, რომელიც ეკუთვნის ქუთაისის სამხატვრო და საგანმანათლებლო დაწესებულებათა გაერთიანებას. ის სპეციალიზირებულია ხელოვნების სფეროში და მის კოლექციაში 2838 ნამუშევარია. მუზეუმის კოლექციები მოიცავს სხვადასხვა ჟანრს. აქ დაცულია ფერწერული, გრაფიკული, სკულპტურული, ასევე გამოყენებითი ხელოვნების ნიმუშები. 

ქუთაისის სახვითი ხელოვნების მუზეუმში ინახება ისეთი გამოჩენილი ხელოვანების ნამუშევრები, როგორებიც არიან: ნიკო ფიროსმანი, გიგო გაბაშვილი, ალექსანდრე ციმაკურიძე, ქეთევან მაღალაშვილი, ელენე ახვლედიანი, ლადო გუდიაშვილი, კორნელი სანაძე, სერგო ქობულაძე, ბიძინა ავალიშვილი, გიორგი ნიკოლაძე, ვ. მიზანდარი, შოთა მიქატაძე და მრავალი სხვა.

მუზეუმის შექმნაზე ფიქრი გასული საუკუნის 70-იან წლებში დაიწყეს ქუთაისში. შესაფერად იქნა მიჩნეული ქალაქის ცენტრში მდებარე ორსართულიანი, საინტერესო არქიტექტურით გამორჩეული შენობა, რომელიც, დაახლოებით, 1900-იან წლებშია აგებული. იგი მიხეილ გოკიელის საკუთრება იყო, 1911 წელს აქ უკვე მოქმედებდა  მისივე სასტუმრო „ფრანცია“. შენობა შემდეგაც დიდხანს გამოიყენებოდა სასტუმროდ. 

სანამ სახვითი ხელოვნების გალერეა გაიხსნებოდა, 1972-1976 წლებში უკვე ჩატარდა სერიოზული მოსამზადებელი სამუშაოები: შენობას, არქიტექტორების გივი თოდაძისა და  სულიკო გაგუას პროექტით, საფუძვლიანი რეკონსტრუქცია გაუკეთდა; ქალაქის საბჭოს აღმასკომმა და რიგმა ორგანიზაციებმა კი შეიძინეს ცნობილი ქართველი მხატვრების ნაწარმოებები, რომლებიც მუდმივ მფლობელობაში გადასცეს გალერეას.ნანული ცხვედიანი - დავით კაკაბაძის სახელობის გალერეა

მუდმივი გამოფენის გარდა, მუზეუმი აქტიურად მონაწილეობს რეგიონის კულტურულ ცხოვრებაში, ატარებს ყოველწლიურ გამოფენებს. უმცროსი ვიზიტორებისთვის არის საგანმანათლებლო პროგრამები, როგორიცაა ინტეგრაციის გაკვეთილები და საკვირაო სკოლა 6 წლამდე ბავშვებისთვის.

რესურსები ინტერნეტში
 მუზეუმის გვერდი facebook-ზე

სქოლიო

კატეგორია:მუზეუმები ანბანის მიხედვით
კატეგორია:ქუთაისის მუზეუმები
კატეგორია:ხელოვნების მუზეუმები
კატეგორია:1976 წელს დაარსებული მუზეუმები